b'\n_START_ARTICLE_\nLateralus\n_START_SECTION_\nPozadina\n_START_PARAGRAPH_\nLateralus je nastao nakon \xc4\x8detverogodi\xc5\xa1njeg pravnog spora s Toolovim izdava\xc4\x8dem, Volcano Entertainmentom. U sije\xc4\x8dnju 2001. skupina je izjavila da \xc4\x87e ime njezina nova albuma biti Systema Enc\xc3\xa9phale i da \xc4\x87e se na njemu pojaviti dvanaest pjesama kojih je navela u popisu skladbi, a me\xc4\x91u njima bile su pjesme naziva "Riverchrist", "Numbereft", "Encephatalis", "Musick" i "Coeliacus". Mre\xc5\xbee za razmjenu podataka poput Napstera bile su preplavljene la\xc5\xbenim pjesmama koje su nosile imena navedenih skladbi. U to su vrijeme \xc4\x8dlanovi Toola izravno kritizirali mre\xc5\xbee za razmjenu podataka zbog njihovog negativnog utjecaja na umjetnike koji ovise o uspje\xc5\xa1noj prodaji albuma kako bi nastavili karijeru. U intervjuu s NY Rockom 2000. godine Keenan je izjavio: "Mislim da postoji mnogo drugih industrija koje su vjerojatno zaslu\xc5\xbeile da ih se uni\xc5\xa1ti. MP3-jevi ne \xc5\xa1kode toliko tvrtkama i biznisu koliko \xc5\xa1tete umjetnicima, ljudima koji poku\xc5\xa1avaju skladati pjesme." Mjesec dana kasnije skupina je izjavila da je ime novog albuma zapravo Lateralus (navodno stopljenica naziva za no\xc5\xbeni mi\xc5\xa1i\xc4\x87 Vastus lateralis i za koncept lateralnog razmi\xc5\xa1ljanja) te da su ime Systema Enc\xc3\xa9phale i popis pjesama bili la\xc5\xbeni._NEWLINE_Lateralus i popratne turneje pribli\xc5\xbeili su Tool \xc5\xbeanrovima art rocka i progresivnog rocka, \xc5\xa1to je bilo u suprotnosti s njegovim ranijim radovima, koje se \xc4\x8desto svrstava u alternativni metal. Rolling Stone poku\xc5\xa1ao je sa\xc5\xbeeti koncept albuma i napisao je da se "bubnjevi, bas-gitara i gitare kre\xc4\x87u u neskladnim krugovima hiperurlika i gotovo tihih mar\xc5\xa1eva smrti\xc2\xa0... To \xc5\xa1to ve\xc4\x87ina od trinaest pjesama na Lateralusu dugo traje navodi na krivi zaklju\xc4\x8dak; cijeli je uradak poput suite." Joshua Klein iz The A.V. Cluba komentirao je da Lateralus, s time \xc5\xa1to traje 79 minuta i \xc5\xa1to se sastoji od relativno slo\xc5\xbeenih i duga\xc4\x8dkih skladbi\xe2\x80\x94uz to \xc5\xa1to je za pjesmu "Parabola" bio na\xc4\x8dinjen glazbeni spot koji traje 10 i pol minuta\xe2\x80\x94predstavljao izazov obo\xc5\xbeavateljima, ali i programiranju glazbe. Bubnjar Danny Carey komentirao je: "Proizvo\xc4\x91a\xc4\x8di su nam rekli da im mo\xc5\xbeemo dati do 79 minuta glazbe, ali ne vi\xc5\xa1e od toga\xc2\xa0... Mislili smo da bi bilo lijepo dati im dvije sekunde manje od toga." Carey je \xc5\xbeelio skladati dulje pjesme poput glazbenika koje je slu\xc5\xa1ao dok je odrastao. Sastav je izvorno izme\xc4\x91u pjesama uvrstio manje prijelaze, ali bio je primoran odbaciti ve\xc4\x87inu njih dok je masterirao uradak. Sam je CD masteriran kori\xc5\xa1tenjem tehnologije za HDCD._NEWLINE_Kao \xc5\xa1to je Salival izvorno bio objavljen s nekolicinom oma\xc5\xa1ki u popisu pjesama, na ranim je izdanjima Lateralusa deveta skladba pogre\xc5\xa1no bila napisana kao "Lateralis". Izvorni naziv pjesme "Reflection" bio je "Resolution", no taj je naziv bio promijenjen tri mjeseca prije objave albuma._NEWLINE_Popis skladbi druga\xc4\x8diji je na gramofonskoj ina\xc4\x8dici te se na njoj pjesma "Disposition" pojavljuje na osmom mjestu. Zbog dugog trajanja uratka ina\xc4\x8dica na dvama gramofonskim plo\xc4\x8dama nije mogla biti objavljena poput CD-a jer pjesme ne bi stale na svaki disk u tom redoslijedu. Premje\xc5\xa1tanjem "Disposition" dva mjesta iznad diskovi su postali ujedna\xc4\x8deni. Me\xc4\x91utim, ova izmjena lomi prijelaz koji se pojavljuje izme\xc4\x91u pjesama "Disposition" i "Reflection", koje se uz "Triad" \xc4\x8desto spaja zajedno._NEWLINE_Dva singla s uratka, "Parabola" i "Schism", pojavljuju se u videoigrici Guitar Hero World Tour._NEWLINE_Uz album prilo\xc5\xbeen je poluproziran umetak koji prikazuje razli\xc4\x8dite slojeve ljudskog tijela. Skrivena u mo\xc5\xbedanome tkivu kona\xc4\x8dnog sloja nalazi se rije\xc4\x8d "Bog". Ilustracije je izradio umjetnik Alex Grey, koji je kasnije dizajnirao trodimenzionalnu ina\xc4\x8dicu naslovnice idu\xc4\x87eg albuma skupine, 10,000 Days.\n_START_SECTION_\nSkladbe i sadr\xc5\xbeaj\n_START_PARAGRAPH_\nBubnjar Danny Carey za pjesmu "Parabol" semplirao je zvuk samoga sebe dok je growlao u cijev kako bi imitirao zvuk pjevanja budisti\xc4\x8dkih redovnika, dok je za semplove na pjesmi "Reflection" udarao po klavirskim \xc5\xbeicama. "Faaip de Oiad" sadr\xc5\xbei snimku poziva slu\xc5\xa1atelja u radijskoj emisiji Coast to Coast AM Arta Bella iz 1997. godine. "Faaip de Oiad" na enohijskom jeziku zna\xc4\x8di Bo\xc5\xbeji glas._NEWLINE_"Disposition", "Reflection" i "Triad" zajedno stvaraju slijed koji se \xc4\x8desto izvodio u\xc5\xbeivo uz povremenu pomo\xc4\x87 razli\xc4\x8ditih kolega s turneje, me\xc4\x91u kojima su bili Mike Patton, Dave Lombardo, Buzz Osborne i Tricky te \xc4\x8dlanovi skupina Isis, Meshuggah i King Crimson._NEWLINE_Na naslovnoj se skladbi "Lateralus" pojavljuje Fibonaccijev niz. Pjesma opisuje ljudsku potrebu za istra\xc5\xbeivanjem, glad za znanjem i dublje razumijevanje svih stvari. Stih "spiral out" ("nastavi dalje") odnosi se na tu \xc5\xbeelju, ali i na Fibonaccijevu spiralu, koja nastaje stvaranjem i raspore\xc4\x91ivanjem kvadrata za svaki broj u nizu 1, 1, 2, 3, 5, 8,... i crtanjem krivulje koja spaja dva kuta svakog kvadrata. Taj bi proces, kad bi ga se nastavilo dalje, teoretski stvorio spiralu koja je beskrajna i koja se \xc5\xa1iri beskona\xc4\x8dno. Uz to, u pjesmi se redom pojavljuju devet-osminska mjera, osam-osminska mjera i sedam-osminska mjera. Broj 987 \xc5\xa1esnaesti je u Fibonaccijevu nizu._NEWLINE_"Eon Blue Apocalypse" posve\xc4\x87ena je Jonesovoj njema\xc4\x8dkoj dogi imena Eon, koja je uginula zbog raka kostiju. Pjesma "Mantra" sadr\xc5\xbei usporeni zvuk Maynarda Jamesa Keenana kako nje\xc5\xbeno sti\xc5\xa1\xc4\x87e jednu od svojih ma\xc4\x8daka.\n_START_SECTION_\nObjava i recenzije\n_START_PARAGRAPH_\nU vrijeme izvorne objave uratka glazbeni recenzenti glavne struje uglavnom su pozitivno ocijenili Lateralus. Na stranici Metacritic, koja prikazuje prosje\xc4\x8dnu ocjenu raznih recenzenata prema skali od 0 do 100 bodova, pi\xc5\xa1e da je prosje\xc4\x8dna ocjena petnaestorice kriti\xc4\x8dara 75, \xc5\xa1to ozna\xc4\x8dava "uglavnom pozitivne kritike". Mnogi su u recenzijama istaknuli ambicioznost uratka te njegovu sposobnost iznena\xc4\x91ivanja i zbunjivanja slu\xc5\xa1atelja; Ryan Rayhil iz \xc4\x8dasopisa Spin opisao ga je "monolitskom slagalicom". Rob Theakston u svojoj je recenziji uratka za AllMusic komentirao da "Lateralus tra\xc5\xbei potpunu pa\xc5\xbenju od prve skladbe nadalje jer brzo postaje o\xc4\x8dito da to nije album koji netko mo\xc5\xbee slu\xc5\xa1ati i odmah shvatiti kakav on jest. Ostale takozvane metal grupe mogle bi pone\xc5\xa1to nau\xc4\x8diti od njegovih slo\xc5\xbeenih promjena u ritmu, nezaboravnih vokala i mnogobrojnih promjena u dinamici."_NEWLINE_Terry Bezer pohvalio je Lateralus u recenziji za Drowned in Sound i usporedio ga s prethodnim albumom sastava, \xc3\x86nimom, nazvav\xc5\xa1i ga "pa\xc5\xbeljivijim i lukavijim albumom od prethodnika, zbog \xc4\x8dega dobiva na ve\xc4\x87oj va\xc5\xbenosti od svih ostalih uradaka skupine." David Fricke iz Rolling Stonea tako\xc4\x91er je usporedio Lateralus s prethodnim albumima; "Tool se slu\xc5\xbei svime da vas prebije namrtvo; dokazali su to na Undertowu 1993. godine i 1996. godine na \xc3\x86nimi, zvijeri koja je osvojila Grammy. Ovdje Tool \xc4\x8dini sve u svojoj mo\xc4\x87i da vas se potpuno dojmi." U recenziji za Kerrang! Dave Everly izjavio je da je "najbolje odsviran, najbolje produciran uradak koji \xc4\x87ete \xc4\x8duti ove ili bilo koje druge godine" te da je "jedan od najboljih albuma koje \xc4\x87ete \xc4\x8duti za \xc5\xbeivota." Pi\xc5\xa1u\xc4\x87i za NME Andy Capper tako\xc4\x91er ga je pozitivno ocijenio; "Lateralus je dodao malo vi\xc5\xa1e boje na njihovu paletu duhovnog pjevanja, bubnjanja i velike dramati\xc4\x8dnosti. Na pjeva\xc4\x8da Maynarda Jamesa Keenana nije utjecala relativna melodi\xc4\x8dnost njegova sporedna projekta A Perfect Circle, dok ogoljena priroda instrumentacije pokazuje da Toolova uro\xc4\x91ena \xc5\xbeestina sjaji i izvan svijeta trikova produkcije i njezinih smicalica. Tu nema prevare - za Toolovu su progresivnost zaslu\xc5\xbeni samo njezini \xc4\x8dlanovi."_NEWLINE_Iako je Lateralus uglavnom dobio pozitivne kritike, neki su ga recenzenti ocijenili vrlo negativno. U \xc4\x8dlanku za web-stranicu Pitchfork Brent DiCrescenzo rekao je: "Po\xc4\x8detak novog stolje\xc4\x87a tra\xc5\xbei \'opuse\' i Tool slijedi taj trend. Problem je u tome \xc5\xa1to Tool smatra da rije\xc4\x8d \'opus\' zna\xc4\x8di da se mora poslu\xc5\xbeiti svojim \'definiraju\xc4\x87im elementom\' (usporenim glazbenim drkanjem) i izdu\xc5\xbeiti ga koliko mo\xc5\xbee dok ne ispuni cijelu memoriju CD-a." U recenziji za Village Voice esejist Robert Christgau grubo je kritizirao album i nazvao ga "raspirivanjem zna\xc4\x8denja za kakvo fantasti\xc4\x8dko djelo". Recenzija objavljena u \xc4\x8dasopisu Blender ovako je opisala zvuk albuma: "Black Sabbath koji s Genesisom svira na dnu rudnika ugljena." Usprkos tom komentaru Lateralus se naknadno na\xc5\xa1ao na 18. mjestu Blenderovog popisa \'Albuma godine\' 2001. godine.\n_START_SECTION_\nProdaja\n_START_PARAGRAPH_\nUradak je bio komercijalno uspje\xc5\xa1an u Sjedinjenim Dr\xc5\xbeavama, gdje je debitirao na prvom mjestu ljestvice Billboard 200 zbog vi\xc5\xa1e od 555.200 primjeraka prodanih u prvom tjednu objave. Dana 5. kolovoza 2003. RIAA mu je dodijelila dvostruku platinastu nakladu. U Ujedinjenom je Kraljevstvu 30. travnja 2010. ostvario zlatnu nakladu zbog 100.000 prodanih primjeraka. K tome, Lateralus je postigao platinastu nakladu u Australiji i dvostruku platinastu u Kanadi.\n_START_SECTION_\nPriznanja\n_START_PARAGRAPH_\nTool je 2002. godine osvojio nagradu Grammy za najbolju metal izvedbu za pjesmu "Schism". U pobjedni\xc4\x8dkom je govoru bubnjar Danny Carey izjavio da bi \xc5\xbeelio zahvaliti svojim roditeljima "na tome \xc5\xa1to su ga podnosili", dok je basist Justin Chancellor zaklju\xc4\x8dio govor re\xc4\x8denicom: "\xc5\xbdelio bih zahvaliti svojem tati \xc5\xa1to je po\xc5\xa1evio moju mamu."_NEWLINE_Mnogi su glazbeni \xc4\x8dasopisi uvrstili Lateralus na popise \'Albuma godine\' za 2001. godinu. Me\xc4\x91u njima su Alternative Press, koji ga je uvrstio na 2. mjesto, Metal Hammer, koji ga je postavio na 4. mjesto i Terrorizer, koji ga je pak naveo na 6. mjestu. Kludge ga je postavio na 2. mjesto popisa top 10 albuma 2001. godine. Kerrang! ga je pak stavio na prvo mjesto svojeg popisa "Albuma godine" za 2001. godinu. Q je naveo Lateralus kao jedan od najboljih 50 albuma 2001. godine._NEWLINE_Uradak je nastavio dobivati priznanja i nekoliko godina nakon objave. Consequence of Sound i Terrorizer poimence su ga 2009. i 2010. godine uvrstili na svoje popise "Najboljih albuma 2000-ih", no pojavio se i na Kerrangovu popisu "100 najboljih rock albuma" 2006. godine. Loudwire je 2016. naveo Lateralus kao najbolji hard rock/metal album 21. stolje\xc4\x87a, ali ga je postavio i na \xc5\xa1esto mjesto popisa "Top 25 progresivnih metal albuma svih vremena." Pojavio se na 32. mjestu Rolling Stoneova popisa 50 najboljih prog rock albuma svih vremena. Louder Sound postavio je Lateralus na 33. mjesto svojeg popisa Top 100 Prog albuma svih vremena._NEWLINE_\xc4\x8casopisi su tako\xc4\x91er nastavili hvaliti izvedbe \xc4\x8dlanova na albumu. Web-stranica NutSie.com uvrstila je bubnjarske dionice Dannyja Careyja na pjesmi "Ticks & Leeches" na 3. mjesto popisa Top 100 bubnjarskih dionica u rocku.\n_START_SECTION_\nPosebne ina\xc4\x8dice\n_START_PARAGRAPH_\nGramofonska ina\xc4\x8dica i dva singla na DVD-u bili su naknadno objavljeni. Lateralusovo dvostruko gramofonsko izdanje s \xc4\x8detiri slikovna diska prvi je put bilo objavljeno u ograni\xc4\x8denoj ina\xc4\x8dici s potpisima \xc4\x8dlanova te je isprva bilo dostupno jedino \xc4\x8dlanovima obo\xc5\xbeavateljskog kluba; prvo slu\xc5\xbebeno izdanje bilo je objavljeno 23. kolovoza 2005. godine. Bila su snimljena dva glazbena spota; jedan za "Schism" (s kra\xc4\x87im ambijentalnim instrumentalom "Mantra" na po\xc4\x8detku) i jedan za "Parabol/Parabola". Oba su singla naknadno bila zasebno objavljena 20. prosinca 2005. na DVD-ima koji su sadr\xc5\xbeavali Lustmordove remiksane ina\xc4\x8dice pjesama.'